Kid med milliardomsetning – økte salget 6,6 prosent – E24
Kid med milliardomsetning – økte salget 6,6 prosent
Bjørn Rune Gjelstens interiørselskap fortsetter å vokse. På tampen av fjoråret bikket omsetningen milliarden, til tross for salgsnedgang i utlandet.
Den profilerte investoren Bjørn Rune Gjelsten er største eier i Kid. Han har sett selskapets aksjekurs stige mer enn 90 prosent det siste året.
Kid publiserer mandag morgen omsetningstall for fjorårets fjerde kvartal. Selskapet økte inntektene med 6,6 prosent fra samme periode i 2019, til knapt 1,1 milliarder kroner. Det var omtrent som analytikerne hadde ventet på forhånd, viser estimater innhentet fra Bloomberg.
Like-for-like-salget, som måler veksten når man ser bort fra nyetableringer, økte med 7,4 prosent.
For regnskapsåret 2020 økte konserninntektene med 9,3 prosent til drøyt 2,99 milliarder kroner. Like-for-like-veksten var på 11,5 prosent.
I tiden etter coronanedstengningen i mars, har nordmenn styrt forbruket over på hjemrelaterte formål, noe som har kommet interiørkjeden til gode. Aksjekursen er nesten doblet fra samme tid i fjor på 99,0 kroner.
Nedgang i utlandet
Etter at Kid kjøpte den svenske virksomheten Hemtex for halvannet år siden, har det delt opp virksomheten i to hovedsegmenter. Hemtex driver 131 fysiske butikker som selger tekstil og interiør i Sverige, Finland og Estland. Slik gikk segmentene:
Kid Interiør økte kvartalsomsetningen med 15,3 prosent til 694,2 millioner kroner. Like-for-like-salget økte 13,6 prosent, mens netthandelen økte 59,2 prosent. For hele året gikk omsetningen opp 16 prosent til drøyt 1,86 milliarder kroner.
I Hemtex falt omsetningen i fjorårets fjerde kvartal. Salget gikk ned med 5,7 prosent til 384,8 millioner svenske kroner. Like-for-like-salget falt med 1,9 prosent, mens salget på nett økte med 46,4 prosent. Likevel var salget opp 1,1 prosent til drøyt 1,1 milliarder svenske kroner for hele 2020.
Fullstendige tall for selskapet, der den profilerte investoren Bjørn Rune Gjelsten er hovedeier, presenteres 17. februar.